Document ID: 32001D0423

Απόφαση της Επιτροπής
της 22ας Μαΐου 2001
για τις διευθετήσεις σχετικά με τη δημοσίευση ή τη διάδοση των στατιστικών στοιχείων που συλλέγονται δυνάμει της οδηγίας 95/64/ΕΚ του Συμβουλίου σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών
[κοινοποιηθείσα υπό τον αριθμό Ε(2001) 1456]
(Κείμενο που παρουσιάζει ενδιαφέρον για τον ΕΟΧ)
(2001/423/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 95/64/ΕΚ του Συμβουλίου, της 8ης Δεκεμβρίου 1995, σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών(1), όπως τροποποιήθηκε τελευταία από την απόφαση 2000/363/ΕΚ(2), και ιδίως τα άρθρα 9 και 12,
Εκτιμώντας τα ακόλουθα:
(1) Σύμφωνα με το άρθρο 9 της οδηγίας 95/64/ΕΚ, η Επιτροπή εξασφαλίζει τη διάδοση κατάλληλων στατιστικών στοιχείων με περιοδικότητα συγκρίσημη με την περιοδικότητα των αποτελεσμάτων που διαβιβάζονται.
(2) Η διάδοση των στοιχείων πρέπει να λαμβάνει υπόψη τις διατάξεις για το στατιστικό απόρρητο όπως ορίζονται από τον κανονισμό (ΕΟΚ, Ευρατόμ) αριθ. 1588/90(3) και από τον κανονισμό (ΕΚ) αριθ. 322/97 του Συμβουλίου(4).
(3) Τα μέτρα που προβλέπονται από την παρούσα απόφαση είναι σύμφωνα με τη γνωμοδότηση της επιτροπής στατιστικού προγράμματος που έχει συσταθεί με την απόφαση 89/382/ΕΟΚ, Ευρατόμ του Συμβουλίου(5),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στόχος
Στόχος της παρούσας απόφασης είναι ο καθορισμός των διευθετήσεων για τη δημοσίευση ή τη διάδοση, εκ μέρους της Επιτροπής, των στοιχείων που συλλέγονται υπό την οδηγία 95/64/ΕΚ στο πλαίσιο της γενικής πολιτικής για τη διάδοση στοιχείων στον τομέα των στατιστικών.
Άρθρο 2
Περιοδικότητα
Η περιοδικότητα της δημοσίευσης ή της διάδοσης πρέπει να είναι συγκρίσιμη με την περιοδικότητα των αποτελεσμάτων που διαβιβάζονται. Τα τριμηνιαία στοιχεία πρέπει να διαδίδονται ή να δημοσιεύονται μέσα σε πέντε μήνες από την παραλαβή των στοιχείων των κρατών μελών. Τα ετήσια στοιχεία πρέπει να διαδίδονται ή να δημοσιεύονται μέσα σε οκτώ μήνες από την παραλαβή των στοιχείων των κρατών μελών.
Άρθρο 3
Εμπιστευτικότητα
Η διάδοση ή η δημοσίευση των στατιστικών στοιχείων που συλλέγονται υπό την οδηγία 95/64/ΕΚ πρέπει να είναι σύμφωνη με τις διατάξεις που ορίζονται στον κανονισμό (ΕΟΚ, Ευρατόμ) αριθ. 1588/90 και τον κανονισμό (ΕΚ) αριθ. 322/97.
Άρθρο 4
Επίπεδο λεπτομέρειας των στοιχείων που διαδίδονται
Μέχρι την έκδοση, εκ μέρους της Επιτροπής, άλλης απόφασης σύμφωνα με τη διαδικασία που προβλέπεται από το άρθρο 13 της οδηγίας 95/64/ΕΚ, το υψηλότερο επίπεδο λεπτομέρειας με το οποίο θα δημοσιεύονται ή θα διαδίδονται τα στοιχεία είναι το επίπεδο του λιμένα προς και από θαλάσσια παράκτια περιοχή. Η Επιτροπή μπορεί, εντούτοις, να εκδίδει στοιχεία σε πιο συγκεντρωτικό επίπεδο εάν η ποιότητα ή/και η πληρότητα των πληροφοριών δεν είναι κατάλληλες σε αυτό το επίπεδο λεπτομέρειας.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 22 Μαΐου 2001.

Labels: 12
8
19